รัฐบาลไทย-ข่าวทำเนียบรัฐบาล-การท่าเรือแห่งประเทศไทยชี้แจงกรณีการจับกุมเครื่องชั่งที่ท่าเรือแหลมฉบังไม่ได้มาตรฐาน
วันศุกร์ที่ 26 มีนาคม 2564
การท่าเรือแห่งประเทศไทยชี้แจงกรณีการจับกุมเครื่องชั่งที่ท่าเรือแหลมฉบังไม่ได้มาตรฐาน
การท่าเรือแห่งประเทศไทย (กทท.) กระทรวงคมนาคม ชี้แจงกรณีสื่อออนไลน์เผยแพร่ข่าวการจับกุมเครื่องชั่งที่ท่าเรือแหลมฉบัง (ทลฉ.) ไม่ได้มาตรฐาน รวมทั้งไม่เป็นไปตามประกาศกระทรวงพาณิชย์ เรื่องข้อปฏิบัติเกี่ยวกับการใช้เครื่องตวงวัดที่ติดตรึง
ซึ่งมีพิกัดกําลังตั้งแต่ 30 เมตริกตันขึ้นไป และมีส่วนชั่งน้ําหนักเป็นระบบดิจิทัล (เครื่องชั่งรถยนต์) โดยสํานักงานชั่งตวงวัด กระทรวงพาณิชย์ ได้สั่งระงับใช้ จํานวน 4 เครื่อง
พลเรือเอก โสภณ วัฒนมงคล ประธานกรรมการการท่าเรือแห่งประเทศไทย นายชนินทร์ แก่นหิรัญ กรรมการการท่าเรือแห่งประเทศไทย ร้อยตํารวจตรี มนตรี ฤกษ์จําเนียร ผู้อํานวยการท่าเรือแหลมฉบัง พร้อมด้วยผู้บริหารท่าเรือแหลมฉบัง ผู้กํากับการสถานีตํารวจภูธรแหลมฉบัง และเจ้าหน้าที่ชั่งตวงวัดจากกระทรวงพาณิชย์ ได้ลงพื้นที่ตรวจสอบเครื่องชั่งของ ทลฉ. บริเวณประตูตรวจสอบ 3 ช่องทาง 3F และ 3H เมื่อวันที่ 21 มีนาคม 2564 โดยนํารถบรรทุกสิบล้อติดตั้งเครนพร้อมตุ้มน้ําหนักของศูนย์ชั่งตวงวัดชลบุรี หมายเลขทะเบียน 82-8521 นนทบุรี ซึ่งเป็นรถคันเดียวกับการสอบเทียบเมื่อวันที่ 16 ธันวาคม 2563 ไปทําการทดสอบ สรุปผลดังนี้
1. การตรวจสอบเครื่องชั่ง ช่องทาง 3F เจ้าหน้าที่ชั่งตวงวัดได้นํารถบรรทุกสิบล้อติดตั้งเครนพร้อมตุ้มน้ําหนัก 23,030 กิโลกรัม ขึ้นชั่งบนแท่นชั่ง ซึ่งแสดงน้ําหนัก 23,030 กิโลกรัม ตรงกับน้ําหนักที่ปรากฏในจอของระบบเครื่องชั่ง และเปรียบเทียบกับการใช้เฉพาะตุ้มน้ําหนัก ตุ้มละ 500 กิโลกรัม จํานวน 20 ตุ้ม รวม 10,000 กิโลกรัม วางบนแท่นชั่งของ ทลฉ. ซึ่งแสดงน้ําหนัก 10,000 กิโลกรัม ตรงกับน้ําหนักที่ปรากฏในจอของระบบเครื่องชั่งเช่นกัน
ทั้งนี้ รถบรรทุกสิบล้อติดตั้งเครนไม่ได้กําหนดอยู่ในตารางรายการน้ําหนักหักลบในระบบจัดเก็บค่าธรรมเนียมยานพาหนะผ่านท่าของ ทลฉ. ที่ได้รับความเห็นชอบให้ใช้จากศูนย์ชั่งตวงวัดชลบุรี เมื่อปี 2547 โดยระบบฯ จะกําหนดน้ําหนักมาตรฐานของรถบรรทุกสิบล้อที่ใช้บรรทุกตู้สินค้าไว้ที่ 8,000 กิโลกรัม ซึ่งไม่ตรงกับน้ําหนักของรถบรรทุกสิบล้อติดตั้งเครนที่มีน้ําหนัก 13,030 กิโลกรัม น้ําหนักเฉพาะตัวรถบรรทุกสิบล้อทั้งสองแบบมีความแตกต่างกันจากการติดตั้งเครนและอุปกรณ์ประกอบ จึงส่งผลให้น้ําหนักมีความคลาดเคลื่อนจากรถบรรทุกที่อยู่ในระบบจัดเก็บของ กทท. ประมาณ 5,000 กิโลกรัม ซึ่งเจ้าหน้าที่ชั่งตวงวัดได้รับทราบข้อมูลดังกล่าวแล้ว โดยเมื่อเปรียบเทียบกับรถบรรทุกมาตรฐานของบริษัทผู้ผลิตจะมีน้ําหนัก 7,050 กิโลกรัมเท่านั้น
2. การตรวจสอบเครื่องชั่ง ช่องทาง 3H เจ้าหน้าที่ชั่งตวงวัดได้นํารถบรรทุกสิบล้อติดตั้งเครนพร้อมตุ้มน้ําหนัก 23,030 กิโลกรัม ซึ่งชั่งไว้เดิมในช่องทาง 3F ปรากฏว่า น้ําหนักที่แสดงผลคลาดเคลื่อนไปจากเดิม เป็น 27,000 กิโลกรัม ในส่วนของรถบรรทุกสิบล้อปกติที่มีน้ําหนัก 7,690 กิโลกรัม น้ําหนักที่แสดงคลาดเคลื่อน
ไปเป็น 8,970 กิโลกรัม ซึ่งบริษัท เอ๊กซิเจน จํากัด ผู้รับจ้างบํารุงรักษา ซ่อมแซม แก้ไข และตรวจสอบเครื่องชั่งของ ทลฉ. ได้เข้าตรวจสอบพื้นที่ใต้แท่นชั่งดังกล่าวพบว่า มีน้ําท่วมขังจากฝนตกหนักในช่วงที่ผ่านมา
ทั้งนี้ ประธานกรรมการการท่าเรือแห่งประเทศไทยได้สั่งการให้บริษัทฯ เร่งสูบน้ําที่ท่วมขังออกโดยเร็ว ซึ่งบริษัทฯ ได้เร่งสูบน้ําออกและตรวจสอบพบว่า เครื่องชั่งดังกล่าวติดตั้งโหลดเซลล์ครบถ้วนตามจํานวน (6 ตัว) สภาพอุปกรณ์อื่น ๆ ครบถ้วน และติดตั้งตรงตามตําแหน่งที่ติดตั้งไว้เมื่อปี 2547
ร้อยตํารวจตรี มนตรี ฤกษ์จําเนียร กล่าวว่า เครื่องชั่งทั้ง 4 เครื่อง ที่ถูกระงับใช้โดยสํานักงานชั่งตวงวัด เป็นเครื่องชั่งที่ใช้ชั่งสินค้าขาออกนอกประเทศ เป็นไปตามภาค 3 แห่งพระราชกําหนดพิกัดอัตราศุลกากร พ.ศ. 2530 ซึ่งจะไม่สามารถแก้ไขน้ําหนักรวมของรถบรรทุก วัน เวลา และสถานที่ที่ทําการชั่งที่ได้รับจากเครื่องชั่ง (Gross Weight) ได้ โดยน้ําหนักรวมที่ได้รับจากเครื่องชั่งดังกล่าว เมื่อประมวลเข้ากับระบบหักลบน้ําหนักตัวรถตามประเภทรถ (Vehicle Type) ที่ได้รับคํารับรองให้ใช้จากศูนย์ชั่งตวงวัดชลบุรี เมื่อปี 2547 เพื่อให้ได้ข้อมูลเฉพาะส่วนน้ําหนักสินค้าตามที่กรมศุลกากรต้องการ ซึ่งข้อมูลดังกล่าวเป็นเพียงข้อมูลประกอบส่วนหนึ่งเท่านั้นที่กรมศุลกากรจะนําไปใช้ในการประมวลผลผ่านระบบ NSW เพื่อประโยชน์ในการตัดบัญชีใบกํากับการขนย้ายสินค้าทางอิเล็กทรอนิกส์ (e-Matching) ผ่านระบบ NSW ซึ่งกระบวนการนี้เป็นส่วนหนึ่งของขั้นตอนการสอบทานภายใต้การบังคับใช้มาตรการรักษาความปลอดภัยของท่าเรือตามข้อกําหนดของ IMO (International Marine Organization) ทั้งนี้ ข้อมูลส่วนประเภทรถดังกล่าว มิได้มีผลกระทบต่อจํานวนภาษีที่ผู้ส่งออกได้ชําระไว้ก่อนหน้า (หากมี) กับกรมศุลกากรแต่อย่างใด กรณีนี้จึงไม่มีความเสียหายเกิดขึ้น ประกอบกับ ทลฉ. ไม่ได้ใช้ และ/หรือ ไม่มีความจําเป็นที่จะต้องใช้ข้อมูลน้ําหนักที่ชั่งได้จากเครื่องชั่ง ไม่ว่าทั้งหมดหรือบางส่วนในการนําไปคิดคํานวณภาษี ค่าธรรมเนียมหรือค่าบริการใด ๆ โดย ทลฉ. มีเพียงการเรียกเก็บค่าบริการอํานวยความสะดวกจากรถขนส่งสินค้าทุกคันที่วิ่งผ่าน ทลฉ. ในอัตราคงที่และไม่ได้แปรผันตามข้อมูลน้ําหนักที่ชั่งได้ ผลการชั่งน้ําหนักที่แตกต่างหรือเบี่ยงเบนไปจากค่ามาตรฐานไม่ว่าจะมากหรือน้อยเพียงใด ไม่มีผลกระทบต่อผลประโยชน์หรือส่วนได้เสียที่ ทลฉ. จะได้รับแต่อย่างใด ด้วยเหตุนี้ ทลฉ. และพนักงานจึงไม่มีเหตุผลหรือแรงจูงใจไม่ว่าทางใด ๆ ที่จะกลั่นแกล้ง และ/หรือจงใจที่จะต้องทําให้น้ําหนักของเครื่องชั่งแตกต่างหรือคลาดเคลื่อนไปจากความเป็นจริง หรือเรียกรับผลประโยชน์ตามที่ปรากฏเป็นข่าว
ทั้งนี้ หากผลการเปรียบเทียบดังกล่าวมีความคลาดเคลื่อนกว่าที่ระบบศุลกากรยอมรับได้ ระบบจะสั่งให้ไปเอ็กซเรย์ (X-ray) ซึ่งผู้ขับรถบรรทุกจะต้องนําตู้สินค้าดังกล่าวไปเอ็กซเรย์ ก่อนที่จะนําไปส่งให้ท่าเทียบเรือปลายทางนําขึ้นเรือต่อไป หากตู้สินค้าดังกล่าวไม่ได้เอ็กซเรย์จะถูกท่าเทียบเรือปลายทางปฏิเสธการขนถ่ายขึ้นเรือ ซึ่งระบบดังกล่าวมีการสอบทานหลายขั้นตอน หากระบบของศุลกากรแสดงว่าตู้สินค้าดังกล่าวมีความถูกต้องก็จะสั่งให้ผ่านไปขนถ่าย ณ ท่าเรือต่อไปได้
กทท. ได้จัดสรรงบประมาณ เพื่อดําเนินการซ่อมทําเครื่องชั่งที่ชํารุดมาโดยตลอด โดยในปีงบประมาณ 2564 ได้รับจัดสรร จํานวน 1,100,000 บาท เพื่อซ่อมทําเครื่องชั่งที่ชํารุด จํานวน 1 ประตู ขณะนี้อยู่ระหว่างสรรหาตัวผู้รับจ้าง และ ทลฉ. ได้ขออนุมัติหลักการเพื่อจัดสรรงบลงทุนการจัดหาทดแทนเครื่องชั่งแบบ Static จํานวน 7 เครื่อง ซึ่งอยู่ระหว่างนําเสนอให้คณะกรรมการการท่าเรือแห่งประเทศไทยและสภาพัฒนาการเศรษฐกิจและสังคมแห่งชาติพิจารณา